Se søndagens tekster her: [2. s. efter Helligtrekonger fra anden række | Bibelselskabet](https://www.bibelselskabet.dk/2-s-efter-helligtrekonger-fra-anden-raekke)

I oktober badede jeg i det døde hav sammen med mine kollegaer fra Ikast-Brande Provsti. Det døde hav ligger i en dalsænkning i ørkenen tre hundrede meter under havets overflade. Jordanfloden – eller det, der er tilbage af den, når kunstvanding af markerne har taget sit – løber ud i det døde hav. Men herfra løber det ikke videre. Søen har ikke noget udløb. Derfor samles der mere og mere salt i søen. Den består af 31% salt. Det udelukker enhver form for liv. Det døde hav kan bruges til at flyde i – og det er bestemt en oplevelse. Mudder og salt kan bruges til at smøre sig ind i – også en oplevelse. Det salte vand er godt for mennesker med hudproblemer. Men ellers er det ikke godt for noget. Det kan ikke bruges til fisk. Det kan ikke bruges til landbrug. Det kan ikke bruges til drikkevand. Det er i modsætning til det meste af, hvad vi ellers forbinder vand med. I modsætning til, hvordan vi bruger vand – både helt konkret og som begreb.

Det er f.eks. interessant, at vand spiller en rolle i alle de store religioner. En tidlig morgen i Indien har jeg set en hindu stå ude i en dam og overøse sig med vand som en del af sin morgenbøn til guden Shiva. Ved grædemuren i Jerusalem har jeg set jødiske mænd vaske hænder som en rituel handling, før de gik ned for at deltage i sabbatsbønnen. Går vi ind i en moske, må vi først tage skoene af – og så kan vi se, hvordan der er vandhaner, så de muslimer, der er kommet for at bede, kan vaske hænder, fødder og hoved før bønnen. Alle handlinger kan spores tilbage til et spørgsmål om rituel renhed. Et menneske skal stå rituelt ren foran Gud, når det beder.

Er der så noget med vand og kristendom? Ja, det er der da. Besøger vi en katolsk kirke, kan vi dyppe fingeren i vievandskarret ved indgangen og tegne korsets tegn på panden. Vores lutherske folkekirke er en mere skrabet udgave i forhold til ritualer. Vi går lige ind med sko på. At vi spritter hænder i disse tider har ikke noget med rituel renselse at gøre!

Men vi har døbefonten! På tværs af alle kirkesamfund er vi fælles om dåben. Vi har vandet ved dåben!

Tre håndfulde vand i Faderen og Sønnens og Helligåndens navn. Men bagved denne forsigtige handling ligger en længere historie om, at de første kristne blev døbt ved neddykning i floder og søer. Og om at de ældste døbefonte i Danmarks kirker er så dybe, fordi de små børne blev dyppet helt ned under vandet under dåben – som tegn på død og opstandelse. Det gjorde man indtil omkring reformationstiden for 500 år siden – men det pragmatiske: at vandet var både koldt og ikke særlig rent at komme ned i for et spædbarn – vandt over det teologiske: at neddykningen var genfødsel til nyt liv – og så endte vi, hvor vi er nu: at vandet ved dåben mest har symbolsk betydning.

Men hvad er det, vand kan?

Vi kan vaske os i vand. Sådan helt konkret. Vi bliver rene. Når man så lægger en religiøs betydning oveni – så bliver vandet adgang til en indre renhed. Det syndige i mennesket bliver vasket af, så vi kan stå rene for Gud.

Jeg oplevede det meget konkret til en dåb i den katolske kirke i Silkeborg. Her blev lille Salome døbt – og hun blev først iført den hvide dåbskjole *efter* dåben – som et symbol på, at nu var hun døbt. Nu var hun ren. Hvid som dåbskjolen.

Hvad er det mere, vand kan?

Vi kan drukne i det. Sådan helt konkret. Men også i mere overført betydning. Når præsten i lovprisningen før dåben bruger ordet ”genfødt til et levende håb” som et synonym for dåben og når Paulus skrev om, at vi i dåben dør med Kristus og opstår med Kristus – så er det en understregning af, at dåben er noget mere og større end festligholdelsen af et navn og en ny verdensborger. Der er mere på spil. Et nyt liv, hvor vi kan leve i tillid til, at vi er forbundet med Gud, der har skabt os og med Guds søn, der gennem sin død og opstandelse har givet os håb om, at vi også både skal dø og opstå til liv hos ham og med Helligånden, der forbinder os i en kærlig og levende relation med Fader og Søn, så vi kan tro det.

Hvad kan vand ellers?

Vi kan drikke det! Vi kan vande med det! Sådan helt konkret. Intet liv uden vand. Vi kan ikke leve mange dage uden vand. Uden vand kan et lille frø ikke engang spire. Også det kan vi tage med og forstå i mere overført betydning. Vandet er livgivende.

Og så er vi omsider ved at være fremme ved brønden i Samaria og mødet mellem Jesus og den samaritanske kvinde.

Udgangspunktet er enkelt: Jesus var tørstig. Han bad en kvinde om vand. Måske var det så enkelt som, at hun havde en spand og det havde han ikke. Men hun tøvede - fordi han som jøde og som mand brød alle regler ved at bede hende – samaritaner og kvinde – om vand. Det blev afsæt for en samtale, hvor de i lang tid talte forbi hinanden. Hun var konkret. Han talte i overført betydning. Men det er jo ikke det, der er pointen. Pointen er, at *vi* gennem denne beretning *også* får åbenbaret, hvem Jesus var. At det barn, der blev svøbt og lagt i en krybbe, åbenbarede sig som livgiver. Han åbenbarede sig som det levende vand og som kilden til evigt liv.

Det tog noget tid, før det gik op for kvinden ved brønden – det var først, da Jesus afslørede, at han vidste alt om hende, selvom han aldrig havde mødt hende før – men så fik hun også travlt med at fortælle hele byen, hvem hun havde mødt – det får vi at vide i fortsættelsen af evangeliet.

Det kan også godt tage lidt tid for os. Vi kan også let glemme det. Det er derfor vi er nødt til at gå i kirke tit. Selvom Gud hverken skal tilbedes i templet eller på bjerget i Samaria og sådan set heller ikke i kirken – så er det alligevel godt at have et sted og gå hen for at blive mindet om det. At ligesom vand både er livgivende og rensende – og bærer både liv og død i sig - sådan er Jesus, Guds søn, den, der giver liv, den der gennem dåben giver nyt liv, den, der renser os - sådan at vi kan kaldes Guds børn, som vi også hørte i Johannesbrevet i dag. Amen